Document ID: 32014D0148

KOMISIJOS ĮGYVENDINIMO SPRENDIMAS
2014 m. kovo 17 d.
kuriuo iš dalies keičiamas Sprendimas 2011/130/ES, kuriuo nustatomi būtinieji dokumentų, kompetentingų institucijų pasirašomų elektroniniu būdu pagal Europos Parlamento ir Tarybos direktyvą 2006/123/EB dėl paslaugų vidaus rinkoje, tarptautinio tvarkymo reikalavimai
(pranešta dokumentu Nr. C(2014) 1640)
(Tekstas svarbus EEE)
(2014/148/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. gruodžio 12 d. Europos Parlamento ir Tarybos direktyvą 2006/123/EB dėl paslaugų vidaus rinkoje (1), ypač į jos 8 straipsnio 3 dalį,
kadangi:
(1)
paslaugų teikėjai, kurių paslaugoms taikoma Direktyva 2006/123/EB, privalo turėti galimybę per vieno langelio principu veikiančius kontaktinius centrus arba elektroninėmis priemonėmis atlikti procedūras ir formalumus, reikalingus norint užsiimti savo veikla ir ją vykdyti. Laikantis Direktyvos 2006/123/EB 5 straipsnio 3 dalyje nustatytų ribų, vis tiek galimi atvejai, kai paslaugų teikėjai, atlikdami tokias procedūras ir formalumus, turi pateikti dokumentų originalus, patvirtintas kopijas arba patvirtintus vertimus. Tais atvejais paslaugų teikėjams gali prireikti pateikti kompetentingų institucijų elektroniniu būdu pasirašytus dokumentus;
(2)
sąlygos tarptautiniu mastu naudoti saugius elektroninius parašus, pagrįstus kvalifikuotu sertifikatu, pagerintos 2009 m. spalio 16 d. Komisijos sprendimu 2009/767/EB, kuriuo pagal Europos Parlamento ir Tarybos direktyvą 2006/123/EB dėl paslaugų vidaus rinkoje nustatomos priemonės procedūroms, atliekamoms naudojantis elektroninėmis priemonėmis ir kontaktinių centrų paslaugomis, palengvinti (2); tuo sprendimu, inter alia, valstybės narės įpareigojamos įvertinti riziką prieš tai, kai jos pareikalauja, kad paslaugų teikėjai naudotų tokius elektroninius parašus, ir nustatomos taisyklės, kaip valstybės narės turėtų pripažinti saugius elektroninius parašus, pagrįstus kvalifikuotais sertifikatais ir sukurtus naudojant saugią parašų kūrimo priemonę arba jos nenaudojant. Tačiau Sprendime 2009/767/EB nesprendžiamas klausimas dėl elektroninių parašų formato kompetentingų institucijų išduotuose dokumentuose, kuriuos, atlikdami atitinkamas procedūras ir formalumus, turi pateikti paslaugų teikėjai;
(3)
kadangi valstybių narių kompetentingos institucijos savo dokumentams elektroniniu būdu pasirašyti dabar naudoja skirtingų formatų saugius elektroninius parašus, šiuos dokumentus gaunančios ir juos tvarkyti turinčios valstybės narės dėl naudojamų parašų formatų įvairovės gali patirti techninių sunkumų. Siekiant, kad paslaugų teikėjai tarpvalstybines procedūras ir formalumus galėtų atlikti elektroninėmis priemonėmis, valstybėms narėms, gaunančioms kitų valstybių narių kompetentingų institucijų elektroniniu būdu pasirašomus dokumentus, turėtų būti sudarytos techninės sąlygos priimti bent jau keleto formatų elektroninius parašus. Apibrėžus tam tikrus saugių elektroninių parašų formatus, kuriems priimti gaunančioje valstybėje narėje turi būti sudarytos techninės sąlygos, būtų užtikrinta didesnė automatizacija ir padidintas tarpvalstybinis elektroninių procedūrų tarpusavio sąveikumas;
(4)
iš pradžių sprendimas apėmė tik bazinio lygmens Europos telekomunikacijų standartų instituto (toliau - ETSI) standartizuotus saugių elektroninių parašų formatus. Tikslinga įtraukti ir ilgesnio galiojimo ETSI standartizuotus formatus, kurie palengvintų ilgalaikį informacijos apie elektroninių parašų galiojimą saugojimą;
(5)
ETSI paskelbė naujas saugių elektroninių parašų bazinių profilių technines specifikacijas, kuriomis siekiama apriboti atitinkamų standartų pasirinkimą ir taip padidinti tarpvalstybinį sąveikumą. Šie profiliai apima visus atitikties lygmenis - nuo bazinio iki ilgalaikio galiojimo;
(6)
valstybės narės, kurių kompetentingos institucijos naudoja ne visuotinai priimtus elektroninių parašų formatus, gali būti įgyvendinusios patvirtinimo priemones, leidžiančias patikrinti jų parašus ir tarpvalstybiniu mastu. Todėl siekiant, kad dokumentus gaunančios valstybės narės galėtų pasitikėti tomis patvirtinimo priemonėmis, būtina užtikrinti, kad informacija apie jas būtų lengvai prieinama, nebent reikiama informacija tiesiogiai įtraukta į elektroninius dokumentus, elektroninius parašus arba elektroninių dokumentų laikmenas;
(7)
šis sprendimas neturi poveikio valstybių narių sprendimui, kas yra originalas, patvirtinta kopija ar patvirtintas vertimas. Sprendimo tikslas - tik pagerinti galimybes tikrinti elektroninius parašus, jeigu jie naudojami originaluose, patvirtintose kopijose arba patvirtintuose vertimuose, kuriuos paslaugų teikėjams gali tekti pateikti per vieno langelio principu veikiančius kontaktinius centrus;
(8)
siekiant sudaryti sąlygas valstybėms narėms įdiegti reikiamas technines priemones, šį sprendimą tikslinga taikyti nuo 2014 m. gruodžio 1 d.;
(9)
šiame sprendime numatytos priemonės atitinka Paslaugų direktyvos komiteto nuomonę,
PRIĖMĖ ŠĮ SPRENDIMĄ:
1 straipsnis
Komisijos sprendimo 2011/130/ES (3) pakeitimai
Sprendimas 2011/130/ES iš dalies keičiamas taip:
1)
1 straipsnio 1 dalis pakeičiama taip:
„1. Valstybės narės įgyvendina reikiamas technines priemones, leidžiančias joms tvarkyti elektroniniu būdu pasirašytus dokumentus, kuriuos atlikdami procedūras ir formalumus per kontaktinius centrus pateikia paslaugų teikėjai, kaip numatyta Direktyvos 2006/123/EB 8 straipsnyje, ir kuriuos kitų valstybių narių kompetentingos institucijos yra pasirašiusios bet kurio atitikties lygmens saugiu XML, CMS ar PDF elektroniniu parašu arba naudodamos susietojo parašo sudėtinį rodinį baziniu lygmeniu, su sąlyga, kad jie atitinka priede išdėstytas technines specifikacijas.“
2.
Priedas keičiamas šio sprendimo priedu.
2 straipsnis
Taikymas
Šis sprendimas taikomas nuo 2014 m. gruodžio 1 d.
3 straipsnis
Adresatai
Šis sprendimas skirtas valstybėms narėms.
Priimta Briuselyje 2014 m. kovo 17 d.

Labels: 5
7
3
9
15